
Резюме. В разработката се представят изследователски основания в подкрепа на тезата за развиващия потенциал на традициите, фолклорната и обредната среда за формиране на идентичност и толерантност в условията на съдържателни клубни активности в детската градина. Защитават се предимствата на клубната образователна технология като педагогически инструмент за фасилитиране на самоутвърждаването и приемането на другите при въвеждане в света на „родното“. Очертават се перспективи за интегриране на дизайн за клубни активности в предучилищните образователни институции.

Abstract. This paper presents research grounds supporting the thesis of the development potential of traditions, folklore, and ritual environment for identity and tolerance formation in the context of meaningful club activities in kindergarten. It justifies the advantages of club educational technology as a pedagogical tool to facilitate self-assertion and the acceptance of others when introducing them to the world of native. It outlines perspectives for integrating designs for club activities within preschool educational institutions.

ВЪВЕДЕНИЕ
Съвременното предучилищно образование е насочено към развитието на личностните качества, социалните компетентности и ценностната система на детето, които са важни за неговото успешно приобщаване към обществения живот. Основополагащи за ефективното реализиране на този процес са българските традиции, народният фолклор и обичаи. Те имат съществено значение като средства за възпитаване на национално самосъзнание, чувство за културна принадлежност и уважение към различията. Тези ценности са необходими на децата за тяхното личностно развитие. Приобщаването към тях е постижимо посредством педагогически модели, осигуряващи ангажирано участие в съдържателни детски активности, които имат личностен смисъл и значение. Тук интересни възможности предлагат клубните дейности  в детската градина, тъй като насърчават доброволното участие на детето, творческата изява и активното сътрудничество между връстници, педагогически специалисти, родители и семейна общност.
Фолклорното наследство притежава многоаспектен възпитателен потенциал, тъй като пренася общочовешки ценности чрез достъпни за децата кодове (музика, игра, слово, обред). Интегрирането му в клубната дейност позволява деликатно използване на педагогически инструментариум за мотивирано откриване на очарованието на „родното“, стимулирано от значимите възрастни, търсещи атрактивни образователно-приложни решения, които да транслират традициите в детската жизнедейност, доминирана от съвременния технологичен свят, в който те стават все по-далечни и глобализирани. 

МЕТОДОЛОГИЯ
Целевата доминанта на настоящото изложение се фокусира върху разкриване на педагогическия потенциал на традициите, фолклорната и обредна среда за формиране на идентичност и толерантност в условията на клубни активности в детската градина. Изследователският инструментариум включва комплекс от методи: теоретично проучване, дискурсивен анализ и педагогическо екстраполиране. В своето единство те осигуряват аргументиране на изследователската теза и извеждане на репери за дискутирането ѝ в професионалната общност.  

РЕЗУЛТАТИ
В ранното детство идентичността се дефинира като динамичен процес на себепознание и диференциация „аз – другите“. Според концепциите на Ерик Ериксън и Жан Пиаже, в периода 3–7 години се полагат основите на етническата и социална принадлежност. От тези изходни позиции в настоящата разработка се приема, че формирането на идентичност чрез фолклора е постижимо на емоционално-образно ниво чрез преживяване, а не чрез абстрактно учене.
Според Ж. Атанасов фолклорът е ,,художествено творчество”, ,,образно въплъщение на житейски или художествени идеи,... в чийто смисъл трябва да се вникне“, а не да се приемат като директна препоръка”, и които са извор за изясняване на народни идеи за възпитанието“ [1].Това становище подкрепя и Димитър Станков, който смята, че „фолклорът е енциклопедия на патриархалната нравственост и човечност“ [2; 236]. И двамата автори представят ясно виждането, затова че фолклорът е в основата на традициите и обредната среда. 
Един от най-старите източници, свързан с фолклористика и характерните ѝ особености, е трудът на Динеков, в който се представят основните звена на информация, която се носи от него. В задълбочените си изследвания авторът аргументира тезата, че „фолклорът се явявал за народа носител на историята, философията, трудовия му опит, знанията за природата и света….“ [3; 36].
Заедно с това народните традиции съхраняват историческата памет, моралните ценности и духовните достижения на българския народ. Интегрирането им в основни и допълнителни форми на педагогическо взаимодействие предпоставя шансове за смислено въвличане в магията на „родното“, защото в периода преди постъпване в училище се формира и идентичността и тясната връзка между преживяване и емоционално участие. Детето учи за традициите, но и ги преживява чрез игри инсценировки, фолклорни и обредни игри, драматизации, ролеви игри и проектни активности. Именно в тяхното пространство се актуализира ценностната доминанта на детския опит, детерминираща положителното отношение към българско културното наследство и чувството за родова принадлежност. В перспектива те подготвят гражданствеността и успешното функциониране в месната общност, изискващо отчитане на  общоприетите ценностни фундаменти. Затова „тези автентични и естествени процеси на непрекъснато трансформиране на личност в и чрез и на типови ситуации е логично да се стимулират и създават в процеса на обучение и в съвременна образователна отворена среда, за да се случват компетентни за претворяване, за сътворяване, за пре-написване на ситуации и модели личности“ [4; 54].
Фолклорът допринася освен за формирането на личността и за развитието на речева и езикова култура, естетически идеали и общочовешки ценности. Посредством целенасоченото използване на богатото му съдържание при структуриране на клубно базирани образователни технологии се предлагат еталонни образци за добродетели като честност, трудолюбие, взаимопомощ и уважение към по-възрастните. Нещо повече, предпоставя се „съпреживяването на социални, емоционални, нравствени, познавателни умения и способности, които могат да бъдат насърчавани чрез целенасочено споделяне за придобиване на идентичност, увереност, сигурност, човеколюбие и миролюбие и креативното им по детски споделено представяне“ [5; 7].
За да може детето да цени и уважава традициите и да се ориентира в  обредната среда, то трябва да имало първата си среща с тях още в интимния семеен свят. Това е топосът, където детето сформира първи нравствени добродетели, получава примери за подражание и вижда поведенчески модели за етикетно общуване в ежедневието и в условията на празничната среда. Тази хипотеза е подкрепена и от проф. Елка Петрова която аргументира тезата, че „средствата за нравствено възпитание са разнообразни. На първо място по значение е примерът и образците на поведение на възрастния във всяка ситуация“ [6; 58]. Особено въздействащи са те в условията на празничната обредност, която по специфичен начин стимулира самоутвърждаването на растящата индивидуалност, търсеща и отстояваща своето място в пространството на „родното“. Магичната стимулна среда на традициите има многоаспектен възпитателен потенциал, особено значим по посока провокиране на ценностно отношение. Според Вероника Вълканова „формирането и изграждането на личността като социален субект е комплексен, йерархичен и продължителен процес на социално съзряване на индивида, в чието реализиране първостепенна, макар и не единствена роля играе системата на междуличностните отношения“ [7; 13].
В условията на съвременното мултикултурно общество детската градина има важна роля за възпитаването на толерантност към представители на различни етнически, религиозни и културни общности. Обредната среда създава възможности децата да осъзнаят, че различията не разделят хората, а обогатяват обществото. Чрез съвместни празници, изложби, музикални и театрални инициативи се изграждат умения за общуване, сътрудничество и емпатия. 
Децата са адаптивни и лесно се приспособяват към динамиката на ежедневието. Освен в семейната среда те учат активно и извън нея, в детската градина, на площадката пред блока от връстници и възрастни. В предучилищните образователни институции водещ субект в приобщаването към родното е педагогът. Той има не леката задача да създаде свръзката между детето и миналото като историческа памет на рода и родината, за да може то да изгради своята гледна точка и да го съхрани в себе си като ценност.
Според С. Георгиева, която пояснява твърдения от проф. Н. Мизов, „обичаите, традициите внасят устойчивост и стабилност в обществената действителност, съхраняват нейния статус, предпазват я от деформация и унищожение какви изводи, трябва да си направим за обогатяването на педагогическите технологии в детската градина? Самите празници – били те развлечения или тържества и съпътстващите ги обреди могат да са една добре работеща технология в детската градина. За целта е необходимо мислене по посока на утвърждаване на добри практики според възрастовите особености на децата“ [8; 390].
В детската градина клубната дейност е доброволна форма на образователно взаимодействие, насочена към развитие на интереси, способности и компетентности извън педагогическите ситуации. Това позволява създаването на специализирана образователна среда, в която децата учат чрез игра, изследване и сътрудничество, които предпоставят развитието на въображението и креативното мислене. Нейно основно предимство е „толерантността към неопределеността (…)“, която е в основата на трансформиращото развитие, защото функционирайки като субект в нея, „(…) малкият светооткривател има шанса да усъвършенства уменията си за проява на емпатия и критично мислене, за презентиране и конфериране, за анализиране на обстоятелства и информация, за извеждане на алтернативни мнения, за генериране на идеи и за тяхното моделно отразяване [9; 146]. В този контекст традициите, фолклорът и обредността се превръщат в ценен ресурс за формиране на идентичност и толерантност. 
Клубната дейност предполага многоаспектни взаимодействия, които позволяват гъвкавост, емоционална наситеност и предизвикват любопитството в децата. Тя стимулира ученето, експериментирането, трансформирането на наличния опит чрез търсене и намиране на непознатото. Организирането на клуб „Малки пазители на традициите“, „Фолклорна работилница“, „Светът на българските празници“ или друга подобна форма създава възможност децата да се докоснат до богатството на българската народна култура по достъпен и интересен начин. Дизайнът им, базиран на клубната образователна технология, отчита виждането за ученето като „(…) процес на представяне на реалния свят в субективен план, който е резултат от преживяванията на детето“, а обучението като „(…) процес на създаване на условия, които насърчават ангажираността му в собственото учене в процеса на взаимодействие“ [10; 15].
В рамките на клуба децата не са пасивни слушатели, а активни участници. Те пеят, танцуват, изработват традиционни предмети, участват във възстановки, включват се в празници и създават собствени творчески продукти. По този начин културното наследство се превръща в част от личния им опит. Тази хипотеза потвърждава и Й. Факирска, която споделя виждането, че „когато пред децата от предучилищна възраст се поставят за решаване предимно практически задачи, в тях се натрупват много знания, обогатява се техният сетивен опит, повишава се ръстът на развитие на знанията, което е една от водещите тенденции в умствено развитие…“ [11; 18].
Системното реализиране на клубна дейност в предучилищна възраст, която е насочена към традициите, фолклора и обредната култура, оказва комплексно въздействие върху личностното развитие на децата. Чрез активното участие в различни форми на взаимодействие – творчески ателиета, празници, драматизации, народни игри и музикални дейности – се постигат значими образователни, възпитателни и социализиращи резултати. 
Клубната дейност е пространство за фасилитирано катализиране на естественото любопитство на децата към света на народните обичаи, празници и традиции. Чрез непосредствени преживявания и практически дейности те се запознават с характерни елементи на българската култура – народни песни, танци, приказки, носии, занаяти и календарни празници. В клубната дейност детето има възможността да преживее традицията, да изпробва и да превръща културното наследство в свой личен опит, което насърчава интереса към родното и желанието за съхранение и предаване през поколенията. Тук ценна е и възможността за системно включване в достъпна краепознавателна дейност, а „участието в нея създава предпоставки за допълване на социалното познание и развитие на умения за активно гражданско включване. Детето по-лесно се ориентира, адаптира и реализира, отчитайки културното разнообразие, глобализацията и спецификите на съвременното общество“ [12; 52].
Водещ резултат от клубната дейност е формирането на чувство за принадлежност към семейството, родния край и националната общност. Чрез опознаване на традициите децата започват да осъзнават себе си като част от по-голяма културна единност. Чрез този процес се изгражда идентичност, основана на познаване и приемане на собствените културни корени. Детето сформира емоционална връзка с родовата памет, семейните ценности и народните традиции, което създава основа за формиране на самоуважение и увереност. За да се постигнат тези устойчиви резултати, от съществено значение е включването на родителите в различните дейности. Това осмисля усилията на децата и ги прави значими и ценни в субективен план. Когато виждат желание у родителите си и интерес от тяхна страна, те са окрилени да изпробват собствените си възможности за проактивно участие в клубни инициативи. Тук се формира и ключово за самоутвърждаването и позитивната самооценка доверие между дете, учител, родител. Родителят става активен участник в живота на детето в детската градина, а това укрепва и връзката между поколенията. Затова  „за добрите педагогически практики е важно отчитането на визията на семейството, свързана с ранното подготвяне и изявяване на основополагащи компетенции, определящи профила на социално компетентната личност, която има потенциал успешно и уверено да се утвърди в социокултурното обкръжение“[13; 22]. По време на клубната дейност се развива конструктивната комуникация, детето се учи да изразява мнение, да работи в екип, да решава конфликт, да работи за постигане на дадена цел. Успешната социализация и комуникация в дейността са ключови за бъдещото развитие на подрастващите, а „процесът на учене, основано на емоционално преживяване, се трансформира в себеактуализиране и себеразвитие, а резултатът от този процес е себеактуализация“ [14; 11].
Освен комуникативност, се създават условия за възпитаване на толерантно отношение към различните културни ценности. Децата премиват през запознаване с родните традиции, а след това и с тези на социални групи хора, които са около тях. Тук формирането на нравствени добродетели като уважение, приемане на различните, съпричастност, емпатия и позитивно отношение са изключително важни в развитието и възпитанието на детето. Вариативното функциониране в условията на клубните активности кореспондира пряко с „(…) насърчаване на интереса към другите и вниманието към тяхната уникалност като партньори в комуникацията при вникване в очарованието на емоционалното импониране, което предпоставя устойчивостта на личностната и груповата идентичност“ [15; 162 – 163].
Фолклорната и обредна система предоставя възможност за разгръщане на творческия потенциал. В процеса на изработване на традиционни предмети, на участие в драматизации, музикални изпълнения и художествени дейности децата развиват своето въображение, креативност и естетически усет. Така те се учат на самостоятелност, инициативност, увереност и способност да мислят.

ДИСКУСИЯ
Получените педагогически резултати от реализирането на авторски пилотен модел за клубна дейност, основана на традициите, фолклора и обредната култура, потвърждават значимостта на този подход за цялостното развитие на детето в предучилищна възраст. Наблюденията върху участието на децата в дейностите на клуба показват повишена мотивация за включване в обучаващи ситуации, свързани с българското културно наследство, както и по-голяма активност при изпълнение на творчески и групови задачи.
Важен аспект  в  клубната форма на работа е да се  създават условия за учене чрез преживяване. Децата не само получават информация за традициите и обичаите, но ги преживяват чрез участие в празници, игри, песни и практически дейности. Това води до по-трайно усвояване на знанията и до формиране на емоционална връзка с културното наследство. В този смисъл клубната дейност се явява ефективен механизъм за изграждане на културна идентичност още в ранна възраст.
Резултатите показват, че децата, които осъзнават своята принадлежност и познават своите корени, проявяват по-висока степен на уважение към традициите и обичаите на другите. С това се  потвърждава разбирането, че идентичността и толерантността не са противопоставени понятия, а взаимно свързани процеси, които се развиват успоредно.
Устойчивост на резултативите се постига чрез активното участие на семейството. Включването на членове на семейната общност в клубните инициативи обогатява образователната среда и допринася за създаването на приемственост между поколенията. Семейството се утвърждава като естествен посредник между детето и традицията, а партньорството между детската градина и родителите повишава ефективността на възпитателното въздействие.
Важно е да се съхрани родното и да се поддържа както в семейството, така и в образователната институция. Детската градина е мястото, където детето прекарва преобладаваща част от деня и това изисква пълна отдаденост на педагозите във възпитаването на родолюбие.


ЗАКЛЮЧЕНИЕ
Традициите, фолклорът и обредната среда са ценен педагогически ресурс за формиране на личностна, културна и социална идентичност в предучилищна възраст. Те съхраняват историческата памет на рода, неговите нравствени ценности, духовни послания и модели на поведение, които могат успешно да бъдат адаптирани и използвани в съвременната образователна практика. Клубните дейности създават благоприятна образователна среда, в която децата участват активно в опознаването на „родното“ като преживяват и откриват света на традициите по естествен и емоционално ангажиращ начин. Чрез народни игри, песни, танци, приказки, легенди, празници, обредни възстановки и творчески работилници те се докосват до богатството на българското културно наследство и постепенно изграждат познания за своята история, обичаи и ценности. Този процес подпомага формирането на чувство за принадлежност към семейството, родния край и националната общност, като същевременно укрепва самочувствието и позитивната самооценка на детето. 
Реализирането на клубни дейности, свързани с фолклора и обредността, оказва положително влияние и върху социалното развитие на децата. Участието в общи инициативи, подготовката на празници и изяви, работата по творчески проекти и изпълнението на групови задачи развиват умения за общуване, сътрудничество и работа в екип. Децата се учат да изслушват другите, да изразяват собствените си идеи, да спазват правила и да поемат отговорност за своите действия. По този начин клубът се превръща в пространство за изграждане на социална компетентност и положителни взаимоотношения между връстници. Дидактическият потенциал на клубните дейности, основани на традициите, фолклора и обредната култура, се обективира в разнообразните възможности за реализиране на съвременните образователни цели в предучилищното образование, фокусирани върху формирането на национална и културна идентичност, развиване на социални, комуникативни и творчески умения, възпитаване на уважение към различието и създаване на условия за активно участие на детето в образователния процес. Нещо повече – дейностите съдействат за осъществяване на успешна връзка между миналото и настоящето, между традицията и съвременността, тъй като чрез тях се поставят основите за изграждане на личности с ясна ценностна ориентация, чувство за принадлежност и готовност за пълноценно участие в живота на демократичното и мултикултурно общество.

